Seekord räägitakse avamisel Elva kandi vaimsest kultuuripärandist - siinsete inimeste jaoks olulistest tavadest ja paikadest. Esineb Kalju Hook Elva muuseumi sõprade ühendusest. Vaimse kultuuripärandiga tehakse tutvust ka teiste meelte kaudu: meeleolu loob Elva koolilaste väikekandle ansambel Ehtel Kuldvere-Vendi juhendamisel ja külalisi ootavad Elva pagarite küpsetatud kakukesed koos kohaliku meega. Uudistamist jätkub nii suurtele kui ka väikestele!
Nagu vaimse kultuuripärandi nimistugi nii kutsub ka näitus märkama ja väärtustama põlvest põlve edasiantud teadmisi, oskusi, kombeid ja tavasid - meie kõigi elavat pärandit. Näitus tutvustab kümmet nimistusse kantud kultuurinähtust. Näiteks saab teada, kuidas üliõpilased Tartus volbrit tähistavad, kuidas Võrumaal ravimtaimedega tohterdatakse või kuidas mulgid mulgiputru valmistavad. Lapsi ootavad töölehed ja ristsõna ning värvi-ise-pildid.
„Lisaks teadmistele pakub näitus ka silmailu — pesunööri-laadis kujundus on põnev ja hästi õnnestunud," märgib Rahvakultuuri Keskuse vaimse pärandi spetsialist Kristiina Porila. „Näitus on rännanud mööda Eestit juba pea kaks aastat, ja igal pool on see väga soojalt vastu võetud," rõõmustab ta.
Näitus „Pärand elab!" jääb Elva ajaloolises vaksalihoones avatuks 31. märtsini, seejärel liigub see Tori rahvamajja.
Näituse on kujundanud sisekujundusbüroo Laika, Belka & Strelka ning selle valmimist toetas Kultuuriministeerium.
Täpsem teave:
Kontaktid
Rahvakultuuri Keskus
Aadress: Leola 15a, Viljandi 71020
Kontakttelefon: +372 600 9291
E-post: